**PRILOG 4 – Metodologija rangiranja prijava prihvatljivih za subvencionisanje**

Nakon završetka procesa ocjenjivanja opštih i tehničkih kriterijuma, Komisija pristupa rangiranju projekata prihvatljivih za sufinansiranje kroz Model na bazi liste prijava koje zadovoljavaju opšte i tehničke kriterijume, a u skladu s definisanim kriterijumima i mjerilima Javnog poziva.

Rangiranje se vrši po bodovnom sistemu koji obuhvata evaluaciju po osnovu sljedećih kriterijuma:

1. omjer sufinansiranja ugradnje solarnog sistema od strane korisnika/aplikanta – veći procenat sufinansiranja donosi više bodova;
2. korištenje stambenog prostora (broj korisnika po m2 stambenog prostora) – manji broj m2 po korisniku donosi više bodova;
3. godišnja potrošnja električne energije u periodu od prethodnih 12 mjeseci, izražena u kWh – veća potrošnja donosi više bodova;
4. korištenje toplotne pumpe za grijanje i/ili hlađenje objekta koji je predmet prijave – veći broj bodova;
5. žena vlasnica objekta koji je predmet prijave – veći broj bodova;
6. broj osoba mlađih od 35 godina u kućnoj zajednici – veći broj bodova bodova za kućne zajednice sa osobama mlađim od 35 godina;

Rangiranje se vrši do mogućnosti ispunjenja praga ukupno raspoloživog budžeta za sufinansiranje za dati Javni poziv, odnosno u okviru raspoloživog budžeta od strane Grada/UNDP-a. Ukupan broj bodova je 100.

Kriterijumi za rangiranje projekata prihvatljivih za sufinansiranje kroz Model dati su u nastavku u formi tabele za ocjenjivanje, a koju svaki član Komisije popunjava individualno za svaki predloženi projekat:

| **Br.** | **Kriterijum rangiranja** | **Ukupan broj bodova kriterijuma** | **Mjerilo ocjenjivanja** |
| --- | --- | --- | --- |
| 1 | Omjer sufinansiranja od strane korisnika/aplikanta | do 45 | 80% udio sufinansiranja ili veći od 80%, 45 bodova;  od 51 do 80% udio sufinansiranja, 1,5 do 45 bodova  (broj bodova = procenti sufinansiranja preko obaveznih 50% \*1,5 tj. za svaki dodatni 1% sufinansiranja od strane aplikanta, dobija se 1,5 bodova do maksimalno 45 bodova)  50% udio sufinansiranja, 0 bodova; |
| 2 | Korištenje stambenog prostora (broj korisnika po m2 stambenog prostora) | do 20 | manje od 20 m2 po korisniku (uključujući 20 m2) – 20 bodova  od 20 m2 do 30 m2 po korisniku (uključujući 30 m2) – 16 bodova  od 30 m2 do 40 m2 po korisniku (uključujući 40 m2)– 11 bodova  od 40 m2 do 50 m2 po korisniku (uključujući 50 m2)– 8 bodova  od 50 m2 do 60 m2 po korisniku (uključujući 60 m2)– 5 bodova  više od 60 m2 – 0 bodova  \*napomena: računa se ukupna stambena površina, a ne grijana |
| 3 | Godišnja potrošnja električne energije u periodu od prethodnih 12 mjeseci | do 15 | veća od 6000 kWh, 15 bodova  od 5000 kWh do 6000 kWh (uključujući 6000 kWh), 10 bodova  od 4000 kWh do 5000 kWh (uključujući 5000 kWh), 5 bodova  manja od 4000 kWh (uključujući 4000 kWh), 0 bodova |
| 4 | Korištenje toplotne pumpe za grijanje i/ili hlađenje | 10 | ukoliko predmetna stambena jedinica ima ugrađenu i koristi toplotnu pumpu za grijanje i/ili hlađenje - 10 bodova |
| 5 | Žena vlasnica predmetne stambene jedinice | 3 | ukoliko je žena vlasnica predmetne stambene jedinice - 3 boda |
| 6 | Broj osoba mlađih od 35 godina u kućnoj zajednici | do 7 | dvije ili više osoba, 7 bodova  jedna osoba, 5 bodova |
|  | **Ukupan broj bodova** | **100** |  |

Najveći broj bodova koji se može dodijeliti krajnjem korisniku/aplikantu iznosi 100 bodova. Prednost pri dodjeli sredstava imaju krajnji korisnici/aplikanti s ostvarenim većim brojem bodova. Poređenjem rezultata Komisije za svaki projekat pojedinačno, razvija se lista rangiranja svih prijava koje su ispunile uslove za sufinansiranje kroz Model. Ukoliko dva ili više objekata imaju jednak broj bodova, bolje rangirani objekat biće onaj koji ima veći broj korisnika.

Ukoliko se pojavi potreba za pojašnjenjem podataka koji su prezentovani u prijavi, u toku ocjenjivanja, a prije donošenja konačne odluke o odabiru objekata za sufinansiranje, Komisija zadržava pravo da zatraži dodatna pojašnjenja od krajnjeg korisnika/aplikanta.

Nakon što se formira lista aplikacija koje zadovoljavaju opšte i tehničke kriterijume, stručna lica angažovana od strane UNDP-a izlaze na teren, vrše vizuelnu verifikaciju informacija iz aplikacije, te provjeru tehničkih uslova za instalaciju solarnog sistema. Ukoliko stručna lica procjene da na prijavljenom objektu tehnički nije moguće ugraditi solarni sistem, Grad i UNDP zadržavaju pravo da tu prijavu odbace.

Nakon vizuelne verifikacije podataka iz aplikacija, formira se konačna rang lista objekata koji zadovoljavaju sve uslove za ugradnju solarnih sistema za vlastite potrebe.